«Dune 2»

(PressFire.no): Det var under et investormøte tirsdag kveld at det ble klart at norske Funcom skal produsere nye «Dune»-spill.

Selskapet har inngått en eksklusiv avtale med Legendary Studios for å utvikle spill i «Dune»-serien.

Avtalen strekker seg over seks år og skal inkludere minst tre spill på pc og konsoller. Et av spillene skal være et «åpen verden flerspillerspill» – og skal starte preproduksjon i løpet av året.

Det er med andre ord en stund til disse prosjektene er ferdige.

Samtidig kunne selskapet varsle at 2018 ble det mest innbringende året noensinne. Funcom omsatte for 289 millioner kroner, opp 46 prosent fra 2017.

Funcom har nå fem spill under utvikling i tillegg til de to ytterligere «Dune»-spillene som skal komme senere.

Forøvrig skal det komme en helt ny «Dune»-film i november 2020.